#### ZALASZENTGRÓT ÉS KÖRNYEZŐ TELEPÜLÉSEK

#### INTÉZMÉNYFENNTARTÓ TÁRSULÁSA

🖂 **8790 Zalaszentgrót, Dózsa Gy. u. 1.**

🕿 83/562-960, 562-961 Fax 83/361-870 [www.zalaszentgrot.hu](http://www.zalakozig.hu) e-mail: titkarsag@zalaszentgrot.hu

Szám: HIV/75-66/2015. 2. napirendi pont anyaga

**Előterjesztés**

A Zalaszentgrót és környező települések Intézményfenntartó Társulása

Társulási Tanácsának 2015. november 19-i ülésére

**Tárgy:** A családsegítés és a gyermekjóléti szolgáltatás integrálásáról, a család- és gyermekjóléti szolgálatok, valamint a család- és gyermekjóléti központok kialakításáról, valamint a Társulási Megállapodás módosítása

**Tisztelt Társulási Tanács!**

A Magyar Közlönyben 2015. július 13-án jelent meg az egyes szociális és gyermekvédelmi tárgyú törvények módosításáról szóló 2015. évi CXXXIII. törvény, amely a családsegítést és a gyermekjóléti szolgáltatást jelentősen átalakítja. A törvénymódosítás alapján 2016. január 1-jétől a családsegítés és gyermekjóléti szolgáltatás kizárólag integráltan, egy szervezeti és szakmai egységben, nevezetesen a család- és gyermekjóléti szolgálat keretében működtethető, továbbá a törvény bevezeti a család- és gyermekjóléti központ fogalmát, amelyet a járásszékhely település gyermekjóléti szolgálata lakosságszámtól függetlenül köteles működtetni, ellátási területe pedig a járás lakosságára terjed ki. Család- és gyermekjóléti szolgálatot a szociális igazgatásról és szociális ellátásokról szóló 1993. évi III. törvény (a továbbiakban: Szt.) 86. § (1) bekezdésében írtak szerint az önálló polgármesteri hivatalt működtető települési önkormányzatok mellett a közös önkormányzati hivatal székhelye szerinti települési önkormányzatok kötelesek biztosítani a közös hivatalhoz tartozó településeken, következésképpen a kötelező feladat-ellátási kötelezettség módosul, a családsegítés 2016. január 1-jétől már nem lakosságszámhoz kötött önkormányzati feladatnak minősül.

A törvénymódosítás előírja, hogy a települési önkormányzatok 2015. október 31-ig kötelesek felülvizsgálni a családsegítés, illetve a gyermekjóléti szolgáltatási feladatok ellátásának módját, szervezeti kereteit és az e feladatok biztosítására kötött ellátási szerződést. A társult tagönkormányzatok képviselő-testületei a szóban forgó előírásnak határidőben eleget tettek. Ennek kapcsán Zalaszentgrót Város Önkormányzatának Képviselő-testülete a 131/2015. (IX. 24.) számú határozatában úgy döntött, hogy Zalaszentgrót városban integrált szervezeti rendszer keretében kívánja biztosítani a család- és gyermekjóléti szolgáltatást 2016. január 1-jétől a Zalaszentgróti Közös Önkormányzati Hivatalhoz tartozó települési önkormányzatok lakossága számára azzal, hogy fenntartja a csatlakozás lehetőségét a Zalaszentgróti Járáshoz tartozó települési önkormányzatok számára.

A települési önkormányzatoknak 2015. november 30-ig kell dönteniük a családsegítés, illetve a gyermekjóléti szolgáltatási feladatok 2016. január 1-jétől hatályos rendelkezéseknek megfelelő biztosítása módjáról, a fenntartónak pedig 2015. november 30-ig kell kérelmezni a szolgáltatói nyilvántartásba bejegyzett adatok módosítását, mellyel jogerős működési engedély birtokába lehet kerülni. Ha a fenntartó az adatmódosítás iránti kérelmét határidőben benyújtja, az eljárás befejezéséig úgy kell tekinteni, mintha a kérelmezett adatmódosítás jogerősen be lenne jegyezve a szolgáltatói nyilvántartásba.

A család- és gyermekjóléti központ a család- és a gyermekjóléti szolgálat általános szolgáltatási feladatain túl törvényben meghatározott többletfeladatokat lát el. Az új feladatmegosztás kormányzati indoka az, hogy a feladat-ellátási kötelezettséggel bíró települési önkormányzatok feladatkörében maradjon a lakóhely szintű minimumszolgáltatások és az általános segítő feladatok biztosítása, a járásszékhely települési önkormányzat által működtetett család- és gyermekjóléti központ pedig ellássa a hatósági feladatokhoz kapcsolódó tevékenységeket és a speciális szaktudást igénylő feladatokat (mint például a jogi tájékoztatásnyújtást, a pszichológiai tanácsadást, a szociális diagnózis készítését és a szükségletfelmérést). A család- és gyermekjóléti szolgálat, illetve központ feladatait az Szt., valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) határozza meg. A szolgáltatás részletes tartalmát, valamint a feladatellátás tárgyi és személyi feltételeit az Szt.-nek és a Gyvt.-nek a 2015. évi CXXXIII. törvénnyel elfogadott, 2016. január 1-jétől hatályos módosításaihoz kapcsolódó, miniszteri rendeleti szintű módosításokat tartalmazó végrehajtási rendeletei fogják tartalmazni, amelyeknek a Magyar Közlönyben való kihirdetése az alulírott időpontig még nem történt meg.

A Gyvt. 40. § (1) bekezdése értelmében a települési önkormányzat a család- és gyermekjóléti szolgálatot:

* önálló intézményként, vagy
* egészségügyi vagy nevelési-oktatási intézmény szervezeti és szakmai tekintetben önálló intézményegységeként, vagy
* jogszabályban meghatározott képesítési elő írásoknak megfelelő személy foglalkoztatásával

működtetheti akár állami fenntartó, akár egyházi fenntartó vagy nem állami fenntartó által. Ugyanakkor a család- és gyermekjóléti központ feladatainak ellátására a települési önkormányzat nem köthet ellátási szerződést egyházi fenntartóval és nem állami fenntartóval.

A társult tagönkormányzatok jelenleg a családsegítést és a gyermekjóléti szolgáltatást a Zalaszentgrót és környező települések Intézményfenntartó Társulásában való részvétellel, a társulás fenntartásában működő Zalaszentgróti Szociális és Gyermekjóléti Alapszolgáltatási Központ útján biztosítják.

A Zalaszentgróti Szociális és Gyermekjóléti Alapszolgáltatási Központ széleskörű szolgáltatást nyújt a társult tagönkormányzatok lakossága számára az alábbiak szerint:

1. családsegítést valamennyi társult tagönkormányzat – nevezetesen: Almásháza, Batyk, Döbröce, Dötk, Kallósd, Kehidakustány, Kisgörbő, Kisvásárhely, Ligetfalva, Mihályfa, Nagygörbő, Óhíd, Pakod, Sénye, Sümegcsehi, Szalapa, Tekenye, Tilaj, Türje, Vindornyaszőlős, Zalabér, Zalacsány, Zalaszentgrót, Zalaszentlászló és Zalavég – közigazgatási területére kiterjedően;
2. gyermekjóléti szolgáltatást valamennyi társult tagönkormányzat közigazgatási területére kiterjedően;
3. házi segítségnyújtást Kallósd, Sénye, Tekenye és Zalaszentgrót közigazgatási területére kiterjedően;
4. idősek nappali ellátását Kallósd, Sénye, Tekenye és Zalaszentgrót közigazgatási területére kiterjedően; valamint
5. szociális étkeztetést Almásháza, Kallósd, Sénye, Tekenye, Tilaj és Zalaszentgrót közigazgatási területére kiterjedően.

A törvénymódosítást követően számos szakmai kérdés is felmerült a meglévő szolgálatok jogszabálynak megfelelő átalakításának jogszerű lehetőségeiről, melynek kapcsán egységes álláspontot a Magyar Államkincstár Zala Megyei Igazgatóságának, a Zala Megyei Kormányhivatal Gyámügyi és Igazságügyi Főosztályának, valamint az Építésügyi, Hatósági, Oktatási és Törvényességi Felügyeleti Főosztályának, illetőleg az Emberi Erőforrások Minisztériumának szakembereivel folytatott megbeszélések sajnálatos módon nem eredményeztek. A helyzet megnyugtató rendezése érdekében még személyes megbeszélést is folytattunk a működési engedélyt kiadó Zala Megyei Kormányhivatal Gyámügyi és Igazságügyi Főosztályával, illetve kénytelenek voltunk írásban is állásfoglalást kérni a szakminisztériumból. Sajnálatos tényként kellett elkönyvelni, hogy a törvény megjelenését követően a végrehajtási rendelet a beígért október végi hatályba lépési időponthoz képest jelentős késedelemmel fog megjelenni. A szakmailag és jogilag megfelelő szervezeti rendszer felállításához még az Emberi Erőforrások Minisztériuma által kibocsátott szakmai kérdésekre adott válaszai sem tudták kellően tisztázni a még fennmaradt bizonytalansági tényezőket.

Lényegesnek tartom azonban kiemelni, hogy a megküldött szakmai válaszok értelmében a jogszabály nem tiltja, tehát továbbra is lehetővé teszi a tárgyi feladatellátásra önkormányzatok közötti ellátási szerződés kötését, vagy társulásban való részvételt mind a szolgálat, mind a központ esetében. Az Emberi Erőforrások Minisztériuma Szociális és Gyermekjóléti Szolgáltatások Főosztályától kért szakmai állásfoglalás az előbbit megerősítve azt a tájékoztatást tartalmazza, hogy mindkét szolgáltatás megszervezhető integrált szervezeti formában, mindazonáltal szervezeti és szakmai szempontból önálló egységként működve. A család- és gyermekjóléti szolgálat, valamint a család- és gyermekjóléti központ működhet külön szakmai egységként szakmai egység vezetővel egy integrált intézményben, ahol a többi szakmai egység bármilyen szociális-, gyermekjóléti-, egészségügyi-, köznevelési szolgáltatást is nyújthat. A szolgálatot és a központot is magába foglaló integrált intézménynek lehet a fenntartója társulás, azonban figyelemmel kell lenni arra, hogy a központ feladatellátásának kötelezettje a járásszékhely önkormányzata, így feladat-ellátási megállapodás létrejötte szükséges a járásszékhely önkormányzat és a társulás között. Ezen jogi értelmezés megküldésre került a Zala Megyei Kormányhivatal részére is, amellyel már előzetesen egyeztetésre került a tervezett szervezeti változások főbb iránya. A megküldött állásfoglalásra vonatkozóan érdemi reagálás nem érkezett, következésképpen jelen előterjesztés szervezeti kialakítás tervezeteként a törvényi változások alapján a család- és gyermekjóléti szolgálatok társulás által fenntartott intézmény révén történő ellátásával számol, míg a család- és gyermekjóléti központ feladatait ellátási szerződéssel a társulás által a szolgálat feladatainak ellátására fenntartott intézmény biztosítja.

Zalaszentgrót Város polgármestere a Társulási Tanács 12/2015. (X. 14.) számú határozatába foglalt előzetes átszervezési döntésével megegyező tartalmú határozati javaslatot ajánl elfogadásra Zalaszentgrót Város Önkormányzata Képviselő-testületének 2015. november 26-i testületi ülésén a képviselő-testület tagjai részére, miszerint a család- és gyermekjóléti szolgálatként is működő központot az önkormányzat a Zalaszentgrót és környező települések Intézményfenntartó Társulásának fenntartásában működő Zalaszentgróti Szociális és Gyermekjóléti Alapszolgáltatási Központ szakmai tekintetben önálló intézményegységeként hozza létre, amely 2016. január 1-jétől ellátja a Zalaszentgróti Közös Önkormányzati Hivatalt működtető településeken a család- és a gyermekjóléti szolgálat, a Zalaszentgróti Járáshoz tartozó településeken pedig a család- és gyermekjóléti központ feladatait.

Célszerű ugyanis a tárgyi feladatok végrehajtását a Zalaszentgróti Szociális és Gyermekjóléti Alapszolgáltatási Központ önálló szakmai és szervezeti intézményegységére bízni, amelyet alátámaszt a hatékonyabb humánerőforrás gazdálkodás és a szükséges infrastruktúra biztosítottsága is.

Ugyanakkor lényeges változást rögzít a Magyarország 2016. évi központi költségvetéséről szóló 2015. évi C. törvény 2. sz. melléklete, amelynek III. 3. a) alpontja szerint a család- és gyermekjóléti szolgálat vonatkozásában figyelemmel kell lenni arra, hogy nem lehet a közös hivatalok egységét megbontani. Ennek értelmében a közös hivatalhoz tartozó település esetén a közös hivatalhoz tartozó valamennyi települést ugyanannak a szolgálatnak kell ellátnia.

Erre való tekintettel átalakul a társulás tagsági szerkezete, amely együtt jár egyes társult tagönkormányzatoknak a társulásból történő szükségszerű kiválásával. Minthogy a család- és gyermekjóléti szolgálat működtetése 2016. január 1-jéről kizárólag a közös önkormányzati hivatal székhely önkormányzatának, illetőleg az önálló polgármesteri hivatalt működtető települési önkormányzatnak a kötelezettsége lesz, ez a társult tagönkormányzatok közül mindössze Zalaszentgrót Város, Kehidakustány, Óhíd, Türje és Zalacsány Község Önkormányzatát teszi kötelezetté.

Ezzel kapcsolatosan a közös önkormányzati hivatal székhelyéül szolgáló Óhíd, Kehidakustány, Türje és Zalacsány Község Önkormányzata már arról határozott, hogy a közös önkormányzati hivatalukhoz tartozó települések lakossága számára a család- és gyermekjóléti szolgáltatást 2016. január 1-jétől nem önállóan, hanem Zalaszentgrót Város Önkormányzata járásszékhely által működtetett integrált szervezeti rendszer keretében kívánja biztosítani.

Mivel a szolgálat vonatkozásában a társulásos feladatellátás esetében a közös hivatalok egységének megbontására nincsen lehetőség, így a Karmacsi Közös Önkormányzati Hivatalhoz tartozó Vindornyaszőlős Község Önkormányzatára vonatkozóan is a közös hivatalához tartozó valamennyi települési önkormányzatnak egy szolgáltatóhoz kell tartoznia, amelynek a jelen helyzet nem felel meg, ugyanis a Karmacsi Közös Önkormányzati Hivatalhoz tartozó fennmaradó három települési önkormányzat – nevezetesen Karmacs, Vindornyafok és Vindornyaszőlős Községek Önkormányzata – nem tagja a Zalaszentgrót és környező települések Intézményfenntartó Társulásának.

A Nagykapornaki Közös Önkormányzati Hivatalhoz tartozó két társult tagönkormányzat – Almásháza és Tilaj – esetében szintén fennáll a közös hivatalhoz tartozó önkormányzatok azonos szolgáltatóhoz való kötődésének szükségessége. Erre való tekintettel /Vindornyaszőlőssel azonos módon/ Almásháza és Tilaj kiválásával is számolni kell, amely az utóbbi két község esetében nem csupán a családsegítés és a gyermekjóléti szolgáltatás, hanem a szociális étkeztetés terén is a társulás működési területének a két önkormányzat közigazgatási területével való csökkenését eredményezi.

A törvényi kötelezettség alapján Almásháza, Tilaj és Vindornyaszőlős Községek Önkormányzatai is meghozták a szükséges döntéseket, melynek értelmében a Zalaszentgrót és környező települések Intézményfenntartó Társulásából kilépnek és a saját közös hivatali struktúra által determinált feladatellátást alakítják ki. Míg Zalacsány közös hivatali székhely önkormányzat társulási tagsága okán a Zalacsányi Közös Önkormányzati Hivatalhoz tartozó Felsőpáhok, Nemesbük és Zalaköveskút Községek Önkormányzatainak társulásban történő részvétele indokolt a társulást támogató önkormányzatokként. /A Zalacsányi Közös Önkormányzati Hivatalhoz tartozó Ligetfalva Község Önkormányzatának jelenlegi társulási érintettsége okán ez a kérdés csupán annyiban merül fel, hogy a továbbiakban pozíciója a társult tagönkormányzatról a társulást támogató önkormányzatra módosul./

A fentiek alapján megállapítható, hogy a Társulási Megállapodást feltétlenül módosítani szükséges. A Magyarország helyi önkormányzatairól szóló 2011. évi CLXXXIX. törvény 88. § (2) bekezdése értelmében a társulásban részt vevő képviselő-testületek mindegyikének minősített többséggel hozott döntése szükséges a Társulási Megállapodás jóváhagyásához, módosításához vagy a társulás megszüntetéséhez.

A Társulás által 2016. január 1-jétől biztosítandó feladatokra, illetve az intézmény átszervezésére tekintettel a társult tagönkormányzatok pénzügyi hozzájárulásának mértékére és teljesítésére vonatkozó rendelkezéseket is javasolt átgondolni.

**A család- és gyermekjóléti szolgálatok, illetőleg a család- és gyermekjóléti központ tervezett költségvetése**

A család- és gyermekjóléti szolgálat, illetve a család- és gyermekjóléti központ finanszírozási szabályait a Magyarország 2016. évi központi költségvetéséről szóló 2015. évi C. törvény 2. melléklete tartalmazza. Az előterjesztés előkészítésekor és a költségvetés tervezésekor még csupán a végrehajtási rendelet-tervezet szerinti rendelkezéseknek megfelelően volt mód a szakmai létszámra vonatkozó számításokat elvégezni. E körben lényeges kiemelni azon nem elhanyagolható körülményt, hogy a végrehajtási rendelet-tervezet értelmezése több változatú számítási alternatívára ad lehetőséget, melyek közül történő kiválasztáshoz a szakmai főhatóság ez idáig nem adott egyértelmű eligazítást. Következésképpen a jelenlegi számításaink lényegesen változhatnak, amennyiben az elfogadásra kerülő végrehajtási rendelet a jelenlegi tervezettől nagyban eltérő számítást tesz kötelezővé. Fontos szempont azonban annak rögzítése a Társulási Megállapodásban, hogy mind a közös hivatali székhely önkormányzatok, mind pedig a gyermekjóléti szolgálat ellátásában érintett, társulást támogató önkormányzatok a lakosságszámuk alapján vállalják a szolgálat működtetésének költségvetési támogatással nem finanszírozott költségeinek esetleges megtérítését.

***Szakmai létszám minimumok – a Vhr. alapján***

*(Vhr. várható megjelenése 2015. november vége, módosítás előfordulhat)*

1. **Család-és gyermekjóléti szolgálat**

(4000 fő-település/közös hivatalhoz tartozó települések, de minimum 1fő)

családsegítő 4,5fő

(3fő családsegítő fölött) szakmai vezető 1fő

1. **Család-és gyermekjóléti központ**

szakmai vezető 1fő

(7000fő járás lakosságszámára vetítve, min.3fő)

esetmenedzser 2fő

(10.000fő járás lakosságszámára vetítve)

tanácsadó 0,5fő

családsegítő 1fő

**Együttesen: 10fő**

**Javaslat a jelenlegi munkatársak közötti feladatelosztásra:**

**Család-és gyermekjóléti szolgálat**

Kehidakustányi Közös Önkormányzati Hivatal Hiró Anita családsegítő

Türjei Közös Önkormányzati Hivatal Cseh Németh Györgyné

Óhídi Közös Önkormányzati Hivatal Kozmáné Molnár Valentina

Pál Beáta

Zalacsányi Közös Önkormányzati Hivatal Szabó Georgina

Dézsenyiné Németh Noémi

(4 óra 2016.04.01.-től)

**Család-és gyermekjóléti központ Zalaszentgrót**

Család-és gyermekjóléti központ Husz Márta szakmai vezető

Polgárné Kelemen Bernadett

Szmatona Katalin

0,5 állás speciális feladatok

ellátása

Család-és gyermekjóléti szolgálat Csuzy Csilla szakmai vezető

Dézsenyiné Németh Noémi

(4 óra 2016.04.01.-től)

**Szociális alapszolgáltatásokra vonatkozó szakmai létszám norma a Vhr. alapján:**

Gulyásné Beliszky Ilona

intézményvezető/nappali

ellátásvezető

Nappali ellátás Grózingerné Nagy Andrea 8 óra

Kanozsainé Polgár Ildikó 4 órs

(30 férőhelyre vetítve 1 fő szoc.

gondozó)

Házi segítségnyújtás Kanozsainé Polgár Ildikó 4 óra

Bohár Ernőné 4 óra

Halász Krisztina 8 óra

Kovács Rita 8óra

Kiss Antalné 8 óra

Horváth Ibolya 8óra

Koroncziné Tanai Anikó 8 óra


(5 fő személyi gondozásra vetítve


1 fő szoc. gondozó)


Étkeztetés Parragi Erika


(100 főre vetítve 1 fő szoc. segítő)


A 2016. január 1-jétől tervezhető működés költségeinek kimutatását költség-nemenként az alábbi táblázatok részletezik.











* A család- és gyermekjóléti központ költségvetési finanszírozása a jelenlegi számítások szerint az alkalmazandó 3,5 fő létszámra való tekintettel a központi normatívából biztosított.
* A költségvetési tervezés során áttekintésre került az egyéb szociális alapszolgáltatások finanszírozása, melynek kapcsán előreláthatólag a társulás keretében biztosított ezen ellátásokhoz nyújtott emelt összegű, központi normatíva elegendő finanszírozást biztosít.
* A család- és gyermekjóléti szolgálat költségvetésének összeállítása során a végrehajtási rendelet-tervezet által előírt minimális szakmai létszám került kizárólag betervezésre, az 1 családsegítő/25 család előírás megvalósításának célkitűzésével, valamint azzal, hogy az önálló szakmai egységként működő szolgálat szakmai irányításának feladata kapcsolt munkakörben kerüljön ellátásra. A tervezett minimális költségvetési kiadások ellenére a szolgálat vonatkozásában 1.110.000,-Ft finanszírozási hiány prognosztizálható, melynek lakosságszám-arányos finanszírozása szükséges a társulás tagjai és a társulást támogató önkormányzatok részéről. A család- és gyermekjóléti szolgálat 2016. évi működtetéséhez 62,-Ft/lakos hozzájárulási összeggel szükséges a társulás tagjai és a társulást támogató önkormányzatok által pénzügyileg hozzájárulni az alábbiak szerint *(keretbe foglalva a társulási tagönkormányzatok)*:

|  |  |  |
| --- | --- | --- |
| ***ÖNKORMÁNYZAT*** | ***2015. 01. 01.-I LAKOSSÁGSZÁM*** | ***PÉNZÜGYI HOZZÁJÁRULÁS*** |
| *Kallósd* | *88* | *5 456* |
| *Kehidakustány* | *1079* | *66 898* |
| *Óhíd* | *591* | *36 642* |
| *Sénye* | *42* | *2 604* |
| *Tekenye* | *464* | *28 768* |
| *Türje* | *1655* | *102 610* |
| *Zalacsány* | *1023* | *63 426* |
| *Zalaszentgrót* | *6659* | *412 858* |
| *Batyk* | *397* | *24 614* |
| *Döbröce* | *79* | *4 898* |
| *Dötk* | *35* | *2 170* |
| *Felsőpáhok* | *677* | *41 974* |
| *Kisgörbő* | *193* | *11 966* |
| *Kisvásárhely* | *53* | *3 286* |
| *Ligetfalva* | *60* | *3 720* |
| *Mihályfa* | *366* | *22 692* |
| *Nagygörbő* | *176* | *10 912* |
| *Nemesbük* | *733* | *45 446* |
| *Pakod* | *898* | *55 676* |
| *Sümegcsehi* | *650* | *40 300* |
| *Szalapa* | *217* | *13 454* |
| *Zalabér* | *726* | *45 012* |
| *Zalaköveskút* | *26* | *1 612* |
| *Zalaszentlászló* | *819* | *50 778* |
| *Zalavég* | *379* | *23 498* |

Összességében a 2016. évi tervezhető normatív finanszírozással a szolgálat működtetése a 2015. évi 146 Ft/lakos önkormányzati plusz támogatáshoz képest lényegesen kevesebb önkormányzati terhet jelent abban az esetben, amennyiben a végrehajtási rendelet a tervezethez képest jelentős szigorításokat, többletlétszámra vonatkozó előírásokat nem tartalmaz. Fontos továbbá azt is kiemelni, hogy ezen finanszírozás azonban nem tartalmaz az intézmény működéséhez szükséges semmilyen beruházást, mint például a számítógépek, laptopok beszerzése, gépjármú cseréje.

Kérem a Tisztelt Társulás Tanácsot, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

1. A Zalaszentgrót és környező települések Intézményfenntartó Társulásának Társulási Tanácsa hozzájárul ahhoz, hogy a jogszabályi rendelkezések alapján Zalaszentgrót Város Önkormányzata mint járásszékhely önkormányzat számára kötelezően működtetendő család- és gyermekjóléti központot a Zalaszentgrót és környező települések Intézményfenntartó Társulása a Zalaszentgrót Város Önkormányzatával kötendő, az előterjesztés 1. számú melléklete szerinti feladat-ellátási szerződés alapján a Zalaszentgrót és környező települések Intézményfenntartó Társulásának fenntartásában működő intézmény útján lássa el.

A Képviselő-testület felhatalmazza az elnököt a Zalaszentgrót Város Önkormányzatával kötendő feladat-ellátási szerződés aláírására.

Határidő: 2015. november 30.

Felelős: Baracskai József elnök

Dr. Simon Beáta jegyző

1. A Zalaszentgrót és környező települések Intézményfenntartó Társulásának Társulási Tanácsa a Zalaszentgrót és környező települések Intézményfenntartó Társulása Társulási Megállapodásának módosítását megtárgyalta, a Társulási Megállapodás módosítását és annak egységes szerkezetbe foglalt okiratát az előterjesztett formában és tartalommal elfogadta.

A Társulási Tanács felhatalmazza az elnököt a Társulási Megállapodás aláírására, valamint felkéri Zalaszentgrót Város jegyzőjét, hogy a Társulási Megállapodás módosításának törzskönyvi nyilvántartásban történő átvezetése érdekében tegye meg a szükséges intézkedéseket.

Határidő: 2015. november 30.

Felelős: Baracskai József elnök

Dr. Simon Beáta jegyző

**Zalaszentgrót**, 2015. november 16.

**Baracskai József**

elnök

A határozati javaslat a törvényességi előírásoknak megfelel.

**Dr. Simon Beáta**

jegyző